I alle de riger og lande
I alle de riger og lande, 
hvorhen jeg i verden fór, 
jeg fægted med åben pande 
for, hvad jeg for alvor tror. 

En ørn var mit hjelmemærke, 
på brynjen stod korsets tegn, 
på skjold bar jeg løverne stærke 
i hjerternes milde hegn. 

Når mænd jeg kasted min handske, 
opslog jeg min ridderhjelm, 
de så, jeg var Holger Danske 
og ingen formummet skælm. 

Vil dansken i verden fægte, 
men dølger åsyn og navn, 
jeg véd, hans ånd er ej ægte,
jeg tager ham ej i favn. 

Fædrelandssange
Historiske sange
Børnesange
B.S. Ingemann forfatter
J.C. Gebauer komponist